(2nd report from the Commission on the implementation by Member States of certain provisions concerning the access to the occupation of road transport operator)

I.Uvod

To poročilo se nanaša na opravljanje dejavnosti cestnega prevoznika v državah članicah, namenjeno pa je podrobnejšemu spremljanju uporabe Uredbe (ES) št. 1071/2009 Evropskega parlamenta in Sveta z dne 21. oktobra 2009 o skupnih pravilih glede pogojev za opravljanje dejavnosti cestnega prevoznika in o razveljavitvi Direktive Sveta 96/26/ES (v nadaljnjem besedilu: Uredba (ES) št. 1071/2009). Ta uredba se uporablja za vsa podjetja s sedežem v EU, ki opravljajo dejavnost cestnega prevoznika, in tista, ki želijo opravljati tako dejavnost. Dejavnost cestnega prevoznika se nanaša na dejavnost cestnega prevoznika v tovornem prometu in dejavnost cestnega prevoznika v potniškem prometu. Nekatere kategorije podjetij, kot so tista, ki uporabljajo motorna vozila z naloženo težo manj kot 3,5 tone, ne spadajo v področje uporabe Uredbe. Uredba (ES) št. 1071/2009 določa skupna pravila, ki urejajo pridobitev dovoljenja za opravljanje dejavnosti cestnega prevoznika v tovornem in potniškem prometu.

V skladu s členom 3 te uredbe morajo imeti podjetja, ki opravljajo dejavnost cestnega prevoznika, dejanski in stalni sedež v eni od držav članic, dober ugled ter ustrezen finančni položaj in ustrezno strokovno usposobljenost. Poleg tega člen 4 te uredbe podjetjem cestnega prevoza nalaga obveznost, da imenujejo upravljavca prevoza, ki ima potrdilo o strokovni usposobljenosti, s katerim je potrjeno, da ima potrebne spretnosti in znanje za to, da prevozne dejavnosti vodi skladno z vsemi pravnimi in industrijskimi zahtevami ter dejansko in neprekinjeno. Za preverjanje skladnosti prevoznih podjetij s pogoji iz Uredbe (ES) št. 1071/2009 so odgovorne države članice. Poleg tega ima dobro organizirano upravno sodelovanje med državami članicami ključno vlogo pri izboljševanju učinkovitosti nadzora nad podjetji, ki poslujejo v Evropski uniji.

Člen 26(1) Uredbe (ES) št. 1071/2009 določa roke za obveznosti držav članic in Komisije glede poročil o opravljanju dejavnosti:

·države članice morajo vsaki dve leti od začetka uporabe Uredbe pripraviti poročilo o dejavnosti pristojnih organov in ga poslati Komisiji, kakor določa člen 26 Uredbe;

·na podlagi predloženih podatkov držav članic mora Komisija vsaki dve leti pripraviti poročilo, ki ga pošlje Evropskemu parlamentu in Svetu.

Nacionalna poročila, ki jih pripravijo države članice, so odločilni vhodni podatki za poročilo Komisije. Člen 26 Uredbe določa, katere podatke morajo vsebovati nacionalna poročila:

„(a) pregled sektorja, kar zadeva dober ugled, finančni položaj in strokovno usposobljenost;

(b) število po vrsti in letu izdanih, začasno in trajno odvzetih dovoljenj, število primerov razglasitve neprimernosti ter razloge, na katerih temeljijo te odločitve;

(c) število vsako leto izdanih potrdil o strokovni usposobljenosti;

(d) temeljne statistične podatke o nacionalnih elektronskih registrih in njihovo uporabo s strani pristojnih organov; in

(e) pregled izmenjave informacij z drugimi državami članicami na podlagi člena 18(2), ki obsega zlasti letno število ugotovljenih kršitev, o katerih je bila obveščena druga država članica, in prejetih odgovorov kakor tudi letno število poizvedb in odgovorov na podlagi člena 18(3).“

To poročilo obravnava kakovost in pravočasnost predloženih nacionalnih podatkov (oddelek II) ter analizo poročil, ki so jih predložile države članice (oddelek III). Oddelek IV predstavlja sklepne ugotovitve.

II.Predložitev podatkov

To je tretje poročilo v skladu z Uredbo (ES) št. 1071/2009 in zajema obdobje od 1. januarja 2015 do 31. decembra 2016. Prvo poročilo je zajelo obdobje od 4. decembra 2011 (datuma začetka uporabe Uredbe) do 31. decembra 2012. Podatki drugega poročila so zajemali obdobje od 1. januarja 2013 do 31. decembra 2014. Trenutno obdobje poročanja je usklajeno s poročilom o izvajanju socialne zakonodaje v zvezi s cestnim prometom, kakor določa člen 26(2) Uredbe (ES) št. 1071/2009. Ta uskladitev omogoča državam članicam in deležnikom skladen pregled nad sektorjem v zvezi z notranjim trgom in socialnimi pravili v istem obdobju poročanja.

V skladu z obveznostjo poročanja iz člena 26 Uredbe (ES) št. 1071/2009 so vse države članice predložile nacionalno poročilo. To je izboljšanje v primerjavi z zadnjim obdobjem poročanja, ko šest držav članic ni predložilo poročila. Vendar so nekatere države članice svoje podatke predložile precej po roku, ki je bil 30. september 2017, kar je vplivalo na časovni okvir priprave tega poročila Komisije. Vrsta poročil ni vsebovala nekaterih potrebnih informacij, kar je otežilo celovito analizo.

Zaradi doslednosti in v pomoč pristojnim nacionalnim organom pri izpolnjevanju njihove obveznosti poročanja so službe Komisije leta 2015 državam članicam predlagale, da od drugega obdobja poročanja naprej uporabljajo standardni obrazec. Skoraj vse države članice, ki so predložile nacionalno poročilo, so uporabile standardni obrazec.